CINNEADH CUR CHUN FEIDHME (AE) 2021/76 ÓN gCOIMISIÚN

an 26 Eanáir 2021

maidir le caighdeáin chomhchuibhithe i dtaca le hardaitheoirí agus le comhpháirteanna sábháilteachta le haghaidh ardaitheoirí mar thacú le Treoir 2014/33/AE ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 1025/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le Caighdeánú Eorpach, lena leasaítear Treoir 89/686/CEE agus Treoir 93/15/CEE ón gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa agus ón gComhairle agus lena n-aisghairtear Cinneadh 87/95/CEE ón gComhairle agus Cinneadh Uimh. 1673/2006/CE ó Pharlaimint na hEorpa agus ón gComhairle (1), agus go háirithe Airteagal 10(6) de,

De bharr an mhéid seo a leanas:

(1) I gcomhréir le hAirteagal 14 de Threoir 2014/33/AE ó Pharlaimint na hEorpa agus ón gComhairle (2), maidir le hardaitheoirí agus comhpháirteanna sábháilteachta atá i gcomhréir le caighdeáin chomhchuibhithe, nó codanna de na caighdeáin chomhchuibhithe sin, a bhfuil a sonraí tagartha foilsithe in Iris Oifigiúil an Aontais Eorpaigh, glactar leis go bhfuil siad i gcomhréir leis na ceanglais riachtanacha sláinte agus sábháilteachta a leagtar amach in Iarscríbhinn I a ghabhann leis an Treoir sin a chumhdaítear faoi na caighdeáin sin nó faoi chodanna de na caighdeáin sin.

(2) Le Cinneadh Cur Chun Feidhme C(2016) 5884 (3), d'iarr an Coimisiún ar CEN caighdeáin chomhchuibhithe a dhréachtú agus a athbhreithniú mar thaca le Treoir 2014/33/AE lena áirithiú go leanfaidh siad orthu ag teacht le staid na teicníochta a bhfuil glacadh ginearálta léi chun na ceanglais riachtanacha sláinte agus sábháilteachta in Iarscríbhinn I a ghabhann le Treoir 2014/33/AE a chomhlíonadh, agus i gcás inarb ábhartha ceanglais riachtanacha sláinte agus sábháilteachta in Iarscríbhinn I a ghabhann le Treoir 2006/42/CE ó Pharlaimint na hEorpa agus ón gComhairle a chomhlíonadh (4) faoi mar a leagtar amach i bpointe 1.1 d’Iarscríbhinn a ghabhann le Treoir 2014/33/AE.

(3) Ar bhonn na hiarrata a leagtar amach i gCinneadh Cur Chun Feidhme C(2016) 5884, caighdeáin chomhchuibhithe athbhreithnithe CEN EN 81-20:2014 agus EN 81-50:2014, a bhfuil a dtagairtí foilsithe le teachtaireacht 2016/C 293/05 ón gCoimisiún (5), chun iad a chur in oiriúint do chreat dlíthiúil Threoir 2014/33/AE agus chun deimhneacht dhlíthiúil agus soiléireacht na gcaighdeán sin a mhéadú, lena n-áirítear Iarscríbhinn ZA níos beaichte a dhréachtú agus tagairtí normatacha dátaithe a thabhairt isteach. Mar thoradh air sin, glacadh caighdeán comhchuibhithe EN 81-20:2020 maidir le ceanglais sábháilteachta ghinearálta i ndáil le tógáil agus suiteáil ardaitheoirí le haghaidh iompar daoine agus earraí, agus caighdeán comhchuibhithe EN 81-50:2020 maidir le rialacha dearaidh, ríomhanna, scrúduithe agus tástálacha ardaitheoirí agus comhpháirteanna ardaitheoirí. Ní dhearnadh aon athrú le linn an athbhreithnithe ar chaighdeáin chomhchuibhithe EN 81-20:2014 agus EN 81-50:2014.

(4) Tá measúnú déanta ag an gCoimisiún, i gcomhar le CEN, an gcomhlíonann caighdeáin chomhchuibhithe EN 81-20:2020 agus EN 81-50:2020 an iarraidh a leagtar amach i gCinneadh Cur Chun Feidhme C(2016) 5884.

(5) Comhlíonann caighdeáin chomhchuibhithe EN 81-20:2020 agus EN 81-50:2020 na ceanglais riachtanacha sláinte agus sábháilteachta a bhfuil sé d’aidhm leo iad a chumhdach agus a leagtar amach i dTreoir 2014/33/AE. Dá bhrí sin, is iomchuí tagairtí do na caighdeáin sin a fhoilsiú in Iris Oifigiúil an Aontais Eorpaigh.

(6) Cuirtear caighdeáin chomhchuibhithe EN 81-20:2020 agus EN 81-50:2020 in ionad chaighdeáin chomhchuibhithe EN 81-20:2014 agus EN 81-50:2014. Dá bhrí sin, is gá na tagairtí do chaighdeáin chomhchuibhithe EN 81-20:2014 agus EN 81-50:2014 a tharraingt siar ó Iris Oifigiúil an Aontais Eorpaigh.

(7) Chun a ndóthain ama a thabhairt do na monaróirí ullmhú le haghaidh cur i bhfeidhm chaighdeáin chomhchuibhithe EN 81-20:2020 agus EN 81-50:2020, is gá tarraingt siar chaighdeáin chomhchuibhithe EN 81-20:2014 agus EN 81-50:2014 a chur ar athló.

(8) Ar mhaithe le soiléireacht agus le deimhneacht dhlíthiúil, ba cheart liosta iomlán na dtagairtí do chaighdeáin chomhchuibhithe, a dréachtaíodh mar thaca le Treoir 2014/33/AE agus a chomhlíonann na ceanglais riachtanacha a bhfuil sé d’aidhm leo iad a chumhdach, a fhoilsiú in aon ghníomh amháin. Dá bhrí sin, na tagairtí eile do chaighdeáin chomhchuibhithe a fhoilsítear i dteachtaireacht 2016/C 293/05, is tagairtí iad ba cheart a áireamh sa Chinneadh seo. Ba cheart an Teachtaireacht sin a aisghairm ó dháta theacht i bhfeidhm an Chinnidh seo. Mar sin féin, ba cheart feidhm a bheith aici i ndáil leis na tagairtí do chaighdeáin chomhchuibhithe EN 81-20:2014 agus EN 81-50:2014, ós rud é gur gá tarraingt siar na dtagairtí sin a chur ar athló.

(9) Is éard a thugtar le fios le caighdeán comhchuibhithe a chomhlíonadh go nglactar leis go bhfuil comhréir ann leis na ceanglais riachtanacha chomhfhreagracha a leagtar amach i reachtaíocht chomhchuibhithe an Aontais ón dáta a fhoilsítear tagairt do chaighdeán den chineál sin in Iris Oifigiúil an Aontais Eorpaigh. Dá bhrí sin, ba cheart an Cinneadh seo a thabhairt i bhfeidhm lá a fhoilsithe in Iris Oifigiúil an Aontais Eorpaigh,

TAR ÉIS AN CINNEADH SEO A GHLACADH:

Airteagal 1 Maidir leis na tagairtí do chaighdeáin chomhchuibhithe i dtaca le hardaitheoirí agus le comhpháirteanna sábháilteachta le haghaidh ardaitheoirí a dhréachtaítear mar thaca le Treoir 2014/33/AE, tagairtí a liostaítear in Iarscríbhinn I a ghabhann leis an gCinneadh seo, foilsítear leis seo iad in Iris Oifigiúil an Aontais Eorpaigh.

Airteagal 2 Aisghairtear Teachtaireacht 2016/C 293/64. Beidh feidhm aige go dtí 27 Iúil 2022 i ndáil leis na tagairtí do chaighdeáin chomhchuibhithe a liostaítear in Iarscríbhinn II a ghabhann leis an gCinneadh seo.

Airteagal 3 Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

Arna dhéanamh sa Bhruiséil, 26 Eanáir 2021. Thar ceann an Choimisiúin An tUachtarán Ursula VON DER LEYEN

(1) IO L 316, 14.11.2012, lch. 12.

(2) Treoir 2014/33/AE ó Pharlaimint na hEorpa agus ón gComhairle an 26 Feabhra 2014 maidir le comhchuibhiú dhlíthe na mBallstát i dtaca le hardaitheoirí agus le comhpháirteanna sábháilteachta le haghaidh ardaitheoirí. (IO L 96, 29.3.2014, lch. 251).

(3) Cinneadh Cur Chun Feidhme C(2016) 5884 ón gCoimisiún an 21 Meán Fómhair 2016 maidir leis an iarraidh ar chaighdeánú chuig an gCoiste Eorpach um Chaighdeánú a mhéid a bhaineann le hardaitheoirí agus le comhpháirteanna sábháilteachta le haghaidh ardaitheoirí mar thacú le Treoir 2014/33/AE ó Pharlaimint na hEorpa agus ón gComhairle.

(4) Treoir 2006/42/CE ó Pharlaimint na hEorpa agus ón gComhairle an 17 Bealtaine 2006 maidir le hinnealra, agus lena leasaítear Treoir 95/16/CE (IO L 157, 9.6.2006, lch. 24).

(5) Teachtaireacht ón gCoimisiún faoi chuimsiú chur chun feidhme Threoir 2014/33/AE ó Pharlaimint na hEorpa agus ón gComhairle maidir le comhchuibhiú dhlíthe na mBallstát i dtaca le hardaitheoirí agus le comhpháirteanna sábháilteachta le haghaidh ardaitheoirí. (IO C 293, 12.8.2016, lch. 64).